ORDE do 18 de xuño de 2009 sobre a aprobación definitiva do Plan Xeral de Ordenación Municipal do Concello de Vilar de Barrio (Ourense).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 02/07/2009

O Concello de Vilar de Barrio remite o documento do Plan Xeral de Ordenación Municipal para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. Na actualidade, no Concello de Vilar de Barrio están en vigor as normas subsidiarias de planeamento municipal que foron aprobadas definitivamente o 25-2-1985.
2. Con data 2-3-2005 emitiuse informe previo á aprobación inicial, de acordo co previsto no artigo 85.1º da Lei 9/2002, de ordenación urbanística e protección do medio rural de Galicia.
3. O Concello de Vilar de Barrio aprobou inicialmente o Plan xeral o día 24-5-2005, someteuno á información pública e solicitou os informes sectoriais correspondentes. Logo dos informes emitidos polos servizos xurídico e técnico, aprobou provisionalmente o PXOM o 27-10-2005.
4. A Dirección Xeral de Desenvolvemento Sostible da Consellería de Medio Ambiente resolveu con data do 15-3-2007 declarar a inviabilidade do sometemento do PXOM de Vilar de Barrio aos trámites previstos no artigo 7 da Lei 9/2006, sobre avaliación dos efectos de determinados plans e programas no ambiente.
5. Esta consellería mediante Orde do 20-4-2007 acordou, de conformidade co disposto no artigo 85.5º.b) da LOUG, non outorgar a aprobación definitiva do Plan xeral de Vilar de Barrio, no cal deben introducirse as modificacións necesarias para corrixir as deficiencias que nela se establecían.
6. O Concello Pleno en sesión do 25-6-2008 acordou aprobar o documento do PXOM que complementa a anterior orde desta consellería do 20-4-2007.
7. Ese documento foi remitido a esta consellería para resolver sobre a súa aprobación definitiva mediante escrito que tivo entrada no rexistro con data do 14-7-2008.
8. Esta consellería, logo de examinar a documentación presentada, detectou diversas deficiencias documentais, e requiriu o concello para que as corrixise.
9. Ese requirimento foi atendido polo Concello con data do 7-5-2009.
II. Consideracións e fundamentos.
De conformidade co artigo 89 da LOUG, e co artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
A Secretaría Xeral de Ordenación do Territorio e Urbanismo eleva o 17-6-2009 unha proposta, que se subscribe integramente, na cal se fan as seguintes consideracións ao respecto da aprobación definitiva do Plan Xeral de Ordenación Municipal do Concello de Vilar de Barrio:
1. No documento aprobado polo Pleno do Concello de Vilar de Barrio o 25-6-2008 aparecen corrixidas as deficiencias sinaladas na Orde do 20-4-2007.
2. Non obstante o anterior, comprobouse que existe un erro na ficha do único Plan Especial de Reforma Interior previsto, que determina unha edificabilidade residencial de 060 m2/m2 que supera o límite de sustentabilidade de 050 m2/m2 establecido no artigo 46.2º.d) da LOUG para o solo urbano non consolidado dos concellos de poboación inferior a 5.000 habitantes. En consecuencia, a superficie máxima construíble debe quedar establecida en 35.070 m2, entendendo sen efecto as determinacións de xestión incongruentes con estes valores.
3. Así mesmo, como resultado do informe solicitado ao abeiro do artigo 26 da Lei 32/2003, xeral de telecomunicacións, a referencia ao Real decreto 279/1999 no artigo 7.9º.4 das normas urbanísticas debe quedar substituída polo Real decreto 401/2003, polo que se aproba o Regulamento das infraestruturas comúns de telecomunicacións; así como eliminar a restrición sinalada no artigo 7.9º.4 da normativa para a instalación de torres e bases de telefonía.
III. Resolución.
Con base no antedito,
RESOLVO:
Primeiro.-Outorgar a aprobación definitiva ao Plan Xeral de Ordenación Municipal do Concello de Vilar de Barrio, de acordo co punto 5.a) do artigo 85 da LOUG, nos termos sinalados nos puntos II.2 e II.3 anteriores.
Segundo.-De conformidade co disposto nos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do PXOM.
Terceiro.-Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 18 de xuño de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas